(ສພຂ)ໃນວັນທີ 3 ພຶດສະພາ 2022 ນີ້ ທີ່ຫ້ອງປະຊຸມສະໂມສອນແຂວງ. ສະພາປະຊາຊົນແຂວງສາລະວັນ ປະເມີນຜົນການຈັດຕັ້ງປະຕິບັດກົດໝາຍ 4 ສະບັບ ທີ່ຕິດພັນກັບວາລະແຫ່ງຊາດ ກ່ຽວກັບການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ ຢູ່ແຂວງສາລະວັນ ໂດຍພາຍໃຕ້ການເປັນປະທານ ຂອງທ່ານ ສີເຮັງ ຫອມສົມບັດ ຮອງເລຂາພັກແຂວງ ປະທານຄະນະສະມາຊິກສະພາແຫ່ງຊາດ ປະຈໍາເຂດເລືຶອກຕັ້ງ14 ປະທານສະພາປະຊາຊົນແຂວງ (ສພຂ). ມີບັນທ່ານສະມາຊິກສະພາແຫ່ງຊາດປະຈໍາເຂດເລືອກຕັ້ງ14 ເຂົ້າຮ່ວມທາງໄກ, ຄະນະປະຈໍາພັກແຂວງ, ກຳມະການພັກແຂວງ, ຄະນະປະຈໍາສພຂ, ຄະນະກຳມະການ, ຄະນະເລຂາທິການ, ເຈົ້້າເມືອງ 8 ເມືອງ ແລະພະແນກການ, ອົງການອ້ອມຂ້າງແຂວງ, ພະນັກງານລັດຖະກອນທີ່ກ່ຽວຂ້ອງເຂົ້າຮ່ວມ ທັງໝົດ 77 ທ່ານ, ຍິງ 16 ທ່ານ.
ໃນການດຳເນີນກອງປະຊຸມ ໄດ້ຮັບຟັງການລາຍງານຈາກຕາງໜ້າພະແນກຊັບພະຍາກອນທໍາມະຊາດ ແລະສິ່ງ ແວດລ້ອມ, ພະແນກແຜນການ ແລະການລົງທຶນ, ພະແນກການເງິນ, ພະແນກພະລັງງານ ແລະ ບໍ່ແຮ່ ກ່ຽວກັບການຈັດຕັ້ງປະຕິບັດກົດໝາຍວ່າດ້ວຍທີ່ດິນ, ກົດໝາຍວ່າດ້ວຍການສົ່ງເສີມການລົງທຶນ, ກົດໝາຍວ່າດ້ວຍຊັບສິນຂອງລັດ ແລະ ກົດໝາຍວ່າດ້ວຍແຮ່ທາດ. ຈາກນັ້ນ ຜູ້ເຂົ້າຮ່ວມກອງປະຊຸມ ໄດ້ແລກປ່ຽນ ປະກອບຄໍາຄິດຄໍາເຫັນ ຕໍ່ກັບການຈັດຕັ້ງປະຕິບັດກົດໝາຍ 4 ສະບັບ, ນິຕິກຳໃຕ້ກົດໝາຍ ຢ່າງກົງໄປກົງມາ ລົງເລິກໃສ່ບັນຫາຢ່າງຮອບດ້ານໃນການຈັດຕັ້ງປະຕິບັດຂັ້ນແຂວງແລະເມືອງ.
ກອງປະຊຸມປະເມີນການຈັດຕັ້ງປະຕິບັດກົດໝາຍ 4 ສະບັບຄັ້ງນີ້ ເປັນກອງປະຊຸມທີ່ມີຄວາມໝາຍສຳຄັນ ໃນຂະບວນການສ້າງປັບປຸງ ແລະ ຈັດຕັ້ງປະຕິບັດກົດໝາຍ ຂອງສະພາແຫ່ງຊາດ ແລະລັດຖະບານ, ນິຕິກຳໃຕ້ກົດໝາຍ
ຂອງແຂວງ ຊຶ່ງຕິດພັນກັບການຈັດຕັ້ງປະຕິບັດວາລະແຫ່ງຊາດ ກ່ຽວກັບການແກ້ໄຂຄວາມຫຍຸ້ງຍາກ ທາງດ້ານເສດຖະກິດ-ການເງິນ ໃຫ້ມີປະສິດທິພາບ ແລະ ປະສິດທິຜົນສູງ; ທັງເປັນການສະຫລຸບຖອດຖອນບົດຮຽນ ໃຫ້ແກ່ການຈັດຕັ້ງປະຕິບັດກົດໝາຍ, ນິຕິກຳໃຕ້ກົດໝາຍ ຢູ່ໃນຂົງເຂດຕ່າງໆໃນຕໍ່ໜ້າ ແລະ ເພື່ອສັງລວມເປັນຂໍ້ມູນລາຍງານ ໃຫ້ຄະນະປະຈໍາສະພາແຫ່ງຊາດ ທີ່ໄດ້ຈະລາຍງານຕໍ່ກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ເພື່ອພິຈາລະນາຮັບຮອງເອົາໃນຕໍ່ໜ້າ.
(ຂ່າວ: ນາງ ຄັດສອນ ຮຸ່ງສະຫວ່າງ; ພາບ: ດີລໍາພົນ ພົມມະຈັນ)